După ce Observatorul Prahovean a publicat articolul Bărbat atacat cu bâtele și topoarele, în plină stradă, la Ploiești. "Ne e frică să nu ne omoare!" [Link VIDEO], conducerea Poliției Prahova a reacționat. Până acum, atacatorii nu au fost prinși.
Un bărbat a fost victima unui atac violent petrecut, ieri, în Ploiești. Potrivit unei rude a victimei, acesta se afla într-o mașină Bolt, când în zona bisericii Sfânta Vineri a fost blocată în trafic de două autoturisme din care au coborât mai mulți indivizi înarmați cu bâte și topoare.
"Au intrat peste vărul meu în mașină și l-au lovit, după ce au spart și geamurile mașinii. Șoferul de pe Bolt nu a putut să intervină pentru că a fost și el amenințat cu bătaia. Au plecat abia după ce l-au umplut de sânge și i-au furat un lanț de aur și un ceas" a povestit pentru Observatorul Prahovean o rudă a victimei.
Conducerea Inspectoratului Județean de Poliție Prahova a transmis un comunicat prin care confirmă atacul produs în plină stradă.
"La data de 6 martie a.c., în jurul orei 14.30, polițiștii din cadrul Secției nr. 1 Poliție Ploiești au fost sesizați prin apel 112, despre faptul că o persoană ar fi fost agresată, pe strada Neagoe Basarab, din municipiul Ploiești.
În baza sesizării, polițiștii s-au deplasat la fața locului, stabilindu-se faptul că cele sesizate se confirmă, fiind identificat un tânăr de 24 de ani.
Din primele verificări, a reieșit faptul că mai multe persoane necunoscute ar fi lovit cu obiecte contondente geamurile unui autoturism și l-ar fi agresat fizic pe tânărul de 24 de ani.
Ulterior persoanele bănuite au plecat de de la fața locului.
Pentru acordarea primului ajutor, s-a prezentat un echipaj medical, care ulterior a transportat victima la spital pentru acordarea de îngrijiri medicale de specialitate.
La acest moment, cercetările sunt continuate de către polițiști pentru identificarea, depistarea și luarea măsurilor legale față de persoanele bănuite de comiterea faptei, urmând a fi stabilite împrejurările în care s-a produs evenimentul.
În cauză, a fost întocmit dosar penal sub aspectul săvârşirii infracțiunilor de loviri sau alte violențe și distrugere".